Un număr de 30 de străzi din cartierele CFR, Șerbănești, Gherăiești, Izvoare și Republicii vor beneficia de sisteme de apă și canalizare, potrivit comunicatului viceprimarului Cristian Ghingheș după ultima ședință a Consiliului Local Bacău.
Investițiile se ridică la 45,2 milioane de lei, urmând a fi finanțate aproape in integralitate prin Programul Național de Investiții „Anghel Saligny”, cofinanțarea de la bugetul local fiind de doar 2,3 milioane lei. Lucrările urmează să fie scoase la licitație, după care durata de implementare a acestora va dura doi ani.
Lista străzilor care urmează să fie reabilitate:
Cartierul CFR: Gheorghe Asachi, Gheorghe Șincai, Viilor, Tisei, Dragoș Vodă, Pictor Nicolae Grigorescu, George Coșbuc, Gloriei, Tineretului, B.P. Hașdeu, Fundătura B.P. Hașdeu, Prutului și Ion Creangă;
Cartierul Șerbănești: Trecătoarea Islaz, Gheorghe Vrănceanu, Cezar Uncescu, Ulmilor, Costache Radu, Ion Roată, Spicului, Constantin Platon, Vasile Merica și Leon Sakellary;
Cartierul Gherăiești: Cantonului și Aleea Col. Corneliu Chirieș;
Cartierul Izvoare: Pictor Ștefan Luchian, Cerbului, Scânteii, tronsonul Orizontului (69-99);
Cartierul Sud: Agudului.
După instalarea sistemelor de apă și canalizare, aceste străzi vor primi și infrastructura rutieră aferentă, iar acesta trebuie să fie un obiectiv prioritar al mandatului viitor în ceea ce privește toate străzile nemodernizate din Bacău. Stai în oraș, ai condiții de oraș! – Cristian Ghingheș, viceprimar și candidat SENS la Primăria Bacău
Conform planului său pentru Bacău, introducerea sistemelor de apă, canalizare și asfaltarea străzilor lăsate în trecut, atât cele din cartierele periferice, cât și cele din zonele centrale, reprezintă o prioritate în mandatul următor: creștem calitatea vieții și în acest fel eliminăm sursele de praf și scăpăm de particulele fine care ne afectează sănătatea și ne fac orașul și viața gri.